Amr ibn al-Asin moskeija

Amr ibn al-Asin moskeija (arab. مسجد عمرو بن العاص‎, Masjid ‘Amr ibn al-‘Āṣ) on Egyptin vanhin moskeija Kairossa. Alkuperäisen moskeijan rakennutti 640-luvulla al-Fustatiin nykyisessä Kairossa Amr ibn al-As, joka johti Egyptin vallanneita arabeja. Myöhemmin rakennus on muuttunut huomattavasti ja nykyinen moskeija on pääosin perua jälleenrakennuksista 1800- ja 1900-luvuilla. Kohde Amr ibn al-Asin moskeija sijaitsee Egyptin Kairossa historiallisen al-Fustatin alueella. Nykyisellä moskeijalla on sisäänkäynti rakennuksen länsipuolella. Moskeijalla on avoin sisäpiha, jota ympäröi neljä katettua käytävää. Sisäpihan keskellä on sabil, jonka kupolia kannattelee kahdeksan marmoripylvästä. Historia Amr ibn al-Asin nimi liittyy 800-luvulla muistiin merkittyihin tarinoihin Egyptin muslimivalloituksesta kaksi sataa vuotta aikaisemmin. Niiden mukaan islamin profeetta Muhammad oli kuollut vuonna 632 ja hänen seuraajansa levittivät valtaansa Arabian niemimaalta myös Egyptiin. Arabikenraali Amr ibn al-As olisi tällöin käynnistänyt Egyptin valloituksen vuonna 639. Nykyisen Kairon alueella sijainnut bysanttilainen tukikohta Babylonin linnoitus kukistui ja koko Egypti olisi vallattu vuoteen 642 mennessä. Arabit perustivat linnoituksen liepeille al-Fustatin, joka oli alkujaan sotilasleiri ja josta ajan kanssa kasvoi kaupunki. Kertomusten mukaan Amr ibn al-As rakennutti al-Fustatiin Egyptin ensimmäisen moskeijan. Alkuperäinen kertomuksissa esiintyvä temppeli ei ole säilynyt eikä sen ulkonäköä tunneta. Rakennuksen on sanottu ollen kooltaan 50 x 30 kyynärää. Alkuperäisten minareettien on sanottu tulleen rakennetuksi vuonna 673. Tarina ei voi pitää paikkaansa, sillä ensimmäiset minareetit rakennettiin moskeijoihin vasta 800-luvulla abbasidien hallintokaudella. Rakennus purettiin ja jälleenrakennettiin umaijadien kalifi Abd al-Aziz ibn Marwanin kaudella vuonna 698 ehkä alkuperäisen pohjaa mukaillen. Seuraavan kerran rakennuksen purkivat ja jälleenrakennuttivat abbasidit vuonna 827. Tuolloin rakennuksen koko kaksinkertaistui. Vanhin tunnettu ja varmuudella ajoitettu osa moskeijaa on puinen viiniköynnös- ja akanttiornamentein koristeltu arkkitraavi vuodelta 827. Vuosina 1168–1169 al-Fustatia uhkasi Jerusalemin kuningas Amalricin armeija. Puolustajat päättivät polttaa al-Fustatin, jotta ristiretkeläiset eivät saisi puolustusvarusteettomasta paikasta tukikohtaa seudulla. Samalla tuhoutui Amr ibn al-Asin moskeija. Salah al-Din eli Saladin jälleenrakennutti sen vuonna 1172. Napoléon Bonaparten vallatessa Egyptin ranskalaiset marssivat Kairoon vuonna 1798 ja Amr ibn al-Asin moskeija jäi heitteille. Nykyinen moskeija on pitkälti perua jälleenrakennustöistä 1800- ja 1900-luvuilta, vaikka joitakin vanhemman rakennuksen elementtejä ja koristeluja onkin säilynyt. Suomalainen tutkimusmatkailija G. A. Wallin kertoo vierailustaan tässä moskeijassa 1840-luvulla, jolloin se oli vielä aavikolla Kairon ulkopuolella. Huonokuntoinen moskeija oli käytössä vain kerran vuodessa ramadanin viimeisenä perjantaina. Lähteet Sergejeff, Andrei: Egyptin historia. Kleopatran ajasta arabikevääseen. Helsinki: Gaudeamus, 2019. ISBN 978-952-345-573-3 Wallin, G.A.: Aavikon vaeltaja. Elämä ja päiväkirjat. Suomentanut Jaakko Anhava. Otava, 2007. ISBN 978-951-1-17124-9 Lähteet